Folketing
2011-04-15

Hele den resocialiserende proces er rigtig, rigtig vigtig i vores fængsler, og det er desværre den, der er sat under pres i de her dage, fordi fængslerne er så hårdt belastede, som de er. Vi skal huske på, at mange af dem, som har fået de korte straffe på op til 5 måneder, i dag afsoner i eget hjem i fodlænke, hvilket vil sige, at rigtig mange af dem, vi har tilbage i vores fængsler og arresthuse, er folk, som har fået længerevarende straffe, eller som er varetægtsfængslet, og det er altså et anderledes hårdt klientel. Det betyder, at arbejdsforholdene i kriminalforsorgen er ganske rædselsfulde. Vi har stadig væk steder, hvor der er alenearbejde. Det vil sige, at der går en enkelt fængselsfunktionær rundt og har ansvaret for 12-14 indsatte. Det er simpelt hen bare ikke i orden. Når man samtidig ser på, at vores fængselsfunktionærer er den arbejdsgruppe i Danmark, der tidligst går på førtidspension, så burde det jo kalde på opmærksomhed.